钦定古今图书集成/明伦汇编/家范典/第101卷 > 罗洪先宗论 > 《中篇》
## 钦定古今图书集成/明伦汇编/家范典/第101卷 > 罗洪先宗论 > 《中篇》

“大宗有为后，而小宗无后，何也？”按《礼》，大宗子之丧也，
五服之内，亲者月筭如邦人。月筭者，服之月数也。邦
人，五服之外者也。宗子及母与妻之丧，丈夫妇人皆
齐衰三月。其亲者月数从五服制，服从邦人。是自三
月至于期，合亲疏而皆以齐衰服之，虽大夫之期不
敢降焉，何其尊也？庶人为国君，畿内之民为天子齐
衰三月而已，邦人服宗子，无少杀焉，何哉？以宗子有
君道，故比其义也。何谓义？尊统是也。天子国君统世
人，世人非此统不治，故谓之世统。世统者，尊无上，前
所谓尊者，尊统于上是也。宗子统宗人，宗人非此统
不治，故谓之宗统。宗统者，尊亦无上，前所谓卑者，尊
统于下是也。小宗子之丧也，父为之三年，曰：“继吾祖
也。”丈夫妇人之为小宗，各如其亲之服，非独避大宗
也。其统小，义故微也。故大宗立后，所以收族也，收族

加而斩三月，进于三年，尊之至也。族人有支子，不敢
得而私焉，曰：“是吾先祖之所托，非吾所独尊也。有宗
而后族可收，宗庙可严，是吾考、吾祖、吾曾、吾高，皆从
此而有托，吾何爱焉？”故为人后者，不言所后父。雷氏
之言曰：“其所后或祖、或曾、或高，未可豫定。”故阙之也。
呜呼！似矣，而未尽也。为后者独为彼乎哉？盖其祖也，
为其祖，故所后不得以为子，而己亦不得斩于父。是
乃至公之心，圣人所自裁者也。小宗无为后也，势也。
祖迁于上，宗易于下，五世《易》，无复续矣。其族统于大
宗，而其亲分于四宗，丧主于其亲，祭祔于其祖，又何
后之有？其为大夫士者，则为之置后。置后者，暂假以
行大夫士之礼，盖主其丧者也。其无爵也，男主同姓，
女主异姓，则皆其亲也。其庙也，继高者绝，“继曾者得
主之矣；继曾者绝，继祖者得主之矣；继祖者绝，继祢
者得主之矣；继祢者祔祖，继祖者祔曾，继曾者祔高”，
则皆其祖也。舍是而必于为后，则是专其货财，处其
宫室而以为己私，有识者必所深耻而不为。而庶子
昆弟之旁亲无赖者，皆可觊觎，而幸其祸及，是开自
私之端，圣人所必禁也，而可以为训哉？故曰：“小宗无
后者当绝”，非圣人之忍也，势也。天子诸侯不言后，则
又其重者也。天子者，奉天命以临天下；诸侯者，禀天
子命而致之国人。故继天而为子者，谓之天子。诸侯
尊王而为之臣，则皆王臣，非祖所独专者也。故曰：公
子之公孙有封为国君者，则世世祖是人也，不祖公
子。夫公孙非自绝于公子也，以其有所禀命，非公子
所独专也。故封君之子臣昆弟，封君之孙臣诸父昆
弟，言禀命之重，无弗斩焉者矣。周之郊也，以稷配，而
明堂以文王，不专于祖父，何也？以其奉天，故先尊而
后亲也。故曰：“我其夙夜畏天之威，于时保之。”保有天
命，而后先祖之祀可以无坠，此天子之所守也。“故崩
薨者有世及而无为后，践祚者无尊卑而称先君。大
宗之后，必择支子，固不夺人之宗，又以肖贤也。先君
之继，必顺统序，固不逆天之伦，亦以防乱也。”此其说
不可得而同者也。宗子殇而死，庶子弗为后，盖代其
宗不成其庙也。非殇则择之族人。故宗子之后无兄
弟及兄弟是殇之矣；而天子诸侯有世有及，是岂以
殇事先君乎？此其说不可得而通者也。事以先君，则
先君后夫人无弗斩焉者矣。事先君之祖父母、父母
昆弟，无弗若子焉者矣。事之若子而不称子，不敢以
私昵辱先君，先君之义重于父也。己之父母享其尊
养而不易其封，受之先君，非己所独专也。故曰：“幼不
诔长，贱不诔贵。”又曰：“父为士，子为大夫，葬以士，祭以
大夫。”何不以大夫葬也？重先君之命，不忍死其亲也。
其或重私恩，致殷礼，则亦不可渎于庙，不可齿于先
君之亲，此会通之宜。礼虽不言，可以义起矣。自夫昧
于宗统者，既陷君于夺亲；昧于世统者，复陷君以干
正。使圣人制礼曲折之详，皆为固僻难继之说，则世
儒之陋，载籍之繁启之也。《传》曰：“罪多而刑五，丧多而
服五。”上附下附，列也。呜呼！彼固附于上下矣，而卒以
陷君，则又何说哉？故曰：“礼仪三百，威仪三千，待其人
而后行。”